Fondurile de pensii private obligatorii aveau active în valoare de 135 miliarde lei, la finalul lunii martie 2024, în creştere cu 30,7% faţă de nivelul înregistrat la aceeaşi dată din 2023, potrivit statisticii Autorităţii de Supraveghere Financiară (ASF).
„Investiţiile fondurilor de pensii administrate privat s-au realizat într-un procent de 93,5% în active româneşti, majoritatea fiind denominate în lei. O mare parte a instrumentelor româneşti sunt reprezentate de titluri de stat sau acţiuni listate la BVB”, se menţionează în raport.
Potrivit sursei citate, contribuţiile încasate în luna martie 2024 au fost în valoare de 1,46 miliarde de lei, în timp ce contribuţia medie a fost 359 de lei.
La finalul lunii martie, titlurile de stat deţineau cea mai mare pondere în cadrul activelor, de 88,259 miliarde de lei, respectiv 65,4%. Pe locul doi se aflau acţiunile, cu 33,658 miliarde de lei (24,9%), iar pe poziţia a treia obligaţiunile corporative, cu 6,488 miliarde de lei (4,8% din total active).
Conform ASF, fondurile de pensii private obligatorii aveau 8.195.012 de participanţi în martie 2024.
În cadrul Pilonului II sunt active următoarele fonduri de pensii: Metropolitan Life, Aripi, AZT Viitorul tău, BCR, BRD, NN şi Vital.